
ROZSUDOK V MENE SLOVENSKEJ REPUBLIKY Okresný súd Martin v konaní pred sudkyňou JUDr. Paulínou Cubinkovou vo veci osoby obmedzenej spôsobilosti na právne úkony: A. B. C., nar. XX.XX.XXXX, trvale bytom D. D., E. XXX/XX, v konaní zastúpená procesným opatrovníkom: C. F., nar. XX.XX.XXXX, bytom C. – G., H. H. XXXX/X, o návrhu hmotnoprávneho opatrovníka : C. D. D., právne zastúpený: Advokátska kancelária PEKÁR s. r. o., so sídlom Kukučínova 24, Banská Bystrica, IČO: 47 233 940, na zmenu rozhodnutia o obmedzení spôsobilosti na právne úkony, takto rozhodol: I. Mení sa rozsudok Okresného súdu Prievidza sp. zn. 8Ps/4/2017 zo dňa 14.12.2017, v spojení s opravným uznesením Okresného súdu Prievidza č. k. 8Ps/4/2017-57 zo dňa 10.01.2018, vo výroku I., v časti určenia výšky finančných prostriedkov, majetkových hodnôt a finančných plnení tak, že výrok I. znie nasledovne: - Súd obmedzuje A. B. C., nar. XX.XX.XXXX spôsobilosti na právne úkony v rozsahu, že nie je spôsobilá: udeliť súhlas s poskytovaním zdravotnej aj psychiatrickej starostlivosti, vykonávať právne úkony majetkovoprávnej povahy prevyšujúcej dispozíciu s finančnými prostriedkami 60,- € týždenne, ktoré jej vyplatí opatrovník v každom kalendárnom týždni, disponovať finančnými prostriedkami a majetkovými hodnotami prevyšujúcimi sumu 60,- € týždenne, prijímať finančné plnenia vrátane invalidného dôchodku prevyšuje sumu 60,- € týždenne vyplatených opatrovníkom, uzatvárať akékoľvek zmluvy, zaväzovať sa k plneniu vyplývajúceho z kúpnej zmluvy, darovacej zmluvy a iného záväzkovo-právneho vzťahu, ktorého predmetom je dispozícia s hnuteľným či nehnuteľným majetkom a jeho zaťažovanie právami tretích osôb a vecnými bremenami. A. B. C., nar. XX.XX.XXXX nie je spôsobilá prevziať pôžičky, úvery a iné záväzky spočívajúce v peňažnom plnení, písať závet, listinu o vydedení a ostatné dedičské úkony, konať samostatne pred finančnými inštitúciami. - vo výroku II. v časti výšky prevzatého dôchodku tak, že opatrovník je povinný vyplácať A. B. C. z prevzatého dôchodku sumu 60,- € týždenne. II. Ostatné časti rozsudku Okresného súdu Prievidza sp. zn. 8Ps/4/2017 zo dňa 14.12.2017, v spojení s opravným uznesením 8Ps/4/2017 zo dňa 10.01.2018 a v spojení s rozsudkom Okresného súdu Prievidza sp. zn. 16Ps/6/2020 zo dňa 22.04.2021 ostávajú nezmenené. III. Žiaden z účastníkov nemá nárok na náhradu trov konania. odôvodnenie: 1. Navrhovateľ (ustanovený hmotnoprávny opatrovník osoby obmedzenej spôsobilosti na právne úkony) sa návrhom doručeným tunajšiemu súdu dňa 23.04.2025 domáhal, aby súd zmenil rozhodnutie
o obmedzení spôsobilosti na právne úkony týkajúce sa A. B. C. tak, že táto bude oprávnená nakladať s vreckovým vo výške 30,- € týždenne. 2. Podaný návrh hmotnoprávny opatrovník odôvodnil tým, že rozhodnutím Okresného súdu Prievidza č. k. 8Ps/4/2017-55 súd o.i. priznal týždenné vreckové osobe obmedzenej spôsobilosti na právne úkony vo výške 90,- € týždenne. Následne bola táto osoba umiestnená do zariadenia sociálnych služieb - I. B. B. J. D. K. D. D., pričom sa značne navýšili mesačné náklady za pobyt v zariadení vo výške približne 600,€ mesačne v závislosti od počtu dní v mesiaci a na základe dlhodobého pozorovania jej hospodárenia s priznanou hotovosťou hmotnoprávny opatrovník navrhuje zníženie výšky týždenného vreckového. Za hlavné dôvody, ktorým odôvodňuje podaný návrh, hmotnoprávny opatrovník uvádza, že osoba obmedzená spôsobilosti na právne úkony nedokáže racionálne hospodáriť s priznaným vreckovým a celú sumu vo výške 90,- € minie často v priebehu jedného dňa, najmä na jedlo, cigarety v bufete a mimo zariadenia. Nedokáže si odložiť peniaze na potrebné ďalšie výdavky ako sú lieky, doprava k lekárovi, poplatok u lekára, či odporúčané procedúry lekárom v kúpeľoch alebo oblečenie. Častokrát si musí požičiavať a nevie zvážiť, že požičanú sumu musí nasledujúci týždeň vrátiť z vreckového. Mesačný príjem osoby obmedzenej v spôsobilosti na právne úkony je 851,90,- € titulom invalidného dôchodku, pričom jej patrí aj kanadská renta vo výške cca 170,- € mesačne. Jej príjem tak predstavuje cca 1.022,90,- € a mesačné výdavky sú vo výške cca 1.001,90,- €, ktoré pozostávajú z úhrady za poskytovanie sociálnych služieb, ďalej je to pohrebné vo výške 18,90,- € a 23,- € služby mobilnej siete. Zariadenie, v ktorom sa momentálne táto osoba nachádza, zabezpečuje jej základné životné potreby vrátane ubytovania, stravy a starostlivosti. Na základe uvedeného preto navrhovateľ navrhuje ponížiť sumu priznaného týždenného vreckového. 3. K podanému návrhu navrhovateľ pripojil kalkulačný list, rozhodnutie Sociálnej poisťovne, potvrdenie o poberaní kanadskej renty, potvrdenie o pohrebnom poistení a faktúru za službu mobilnej siete. 4. Okresný súd Martin uznesením č. k. 28Ps/12/2025-20 zo dňa 12.09.2025 ustanovil osobe obmedzenej spôsobilosti na právne úkony procesného opatrovníka súdnu tajomníčku Okresného súdu Martin na zastupovanie v predmetnom konaní. 5. Súd na prejednanie veci nariadil pojednávanie dňa 02.02.2026, ktoré vykonal v prítomnosti osoby obmedzenej spôsobilosti na právne úkony, v prítomnosti navrhovateľa a jeho právneho zástupcu a procesného opatrovníka. Súd vykonal dokazovanie výsluchom účastníkov konania a oboznámením sa s listinnými dôkazmi, ktoré tvoria súdny spis a taktiež s pripojeným spisovým materiálom. 6. Navrhovateľ na pojednávaní v rámci svojej účastníckej výpovede uviedol, že osoba obmedzená spôsobilosti na právne úkony má zabezpečené všetky svoje potreby v centre sociálnych služieb a 90,€, ktoré dostáva na týždeň používa na to, aby pokryla hlavne svoje biologické potreby. Túto sumu dokáže minúť za 5 minút, pričom potom príde za hmotnoprávnym opatrovníkom, že potrebuje peniaze na kaderníka, obuv či spodné prádlo. Často medzi nimi dochádza aj ku konfliktom, pričom navrhovateľ má za to, že suma 90,- € je pre túto osobu nadštandard. Mesačne jej opatrovník nedokáže ušetriť žiadne peniaze a to je aj jeden z dôvodov, ktoré viedli navrhovateľa k podaniu tohto návrhu. V centre sociálnych služieb je tejto osobe poskytované ubytovanie, či strava, má tam samostatnú jednotku na pavilóne, ktorú obýva. S tým sú spojené aj poplatky za televíziu, chladničku, či internet. Táto suma za poskytovanie sociálnej služby sa poskytuje od cca 522,- € do 576,- €, nakoľko osoba obmedzená v spôsobilosti na právne úkony si odhlásila večere v zariadení, čím si ponížila mesačnú splátku za poskytovanie sociálnej služby. Navrhovateľ má však za to, že tieto večere boli pre osobu obmedzenú spôsobilosti na právne úkony výhodnejšie. Týždenné vreckové táto osoba väčšinou minie za pár minút, nakupuje si jedlo v bufete a veľa fajčí, dokáže si kúpiť aj krabičku cigariet za deň. Navrhovateľ ako hmotnoprávny opatrovník za osobu obmedzenú v spôsobilosti na právne úkony mesačne uhrádza aj pohrebné vo výške 18,90,- € a služby za poskytovanie telekomunikačných služieb vo výške cca 19,52,€. Navrhovateľ navrhuje znížiť vreckové na sumu 50,- € týždenne a zároveň upozorňuje na fakt, že od februára sa budú navyšovať poplatky v zariadení. Menovaná má aktuálne na účte 578,- € a na podúčte 2.000,- €. 7. Osoba obmedzená spôsobilosti na právne úkony (ďalej aj „menovaná“) uviedla, že v tomto zariadení, kde aktuálne je umiestnená, sa jej rozvinula artróza na bedrových kĺboch a kolenách a na základe tohto ochorenia by mala mať špeciálnu stravu. Nemá to však diagnostikované od lekára, ale sama si to načítala
na internete. Priznala, že robí chybu, že veľa fajčí a kupuje si aj krabičku cigariet denne, ktorá stojí okolo 5,60,- €, potom si nakupuje už len nejaké potreby, pančuchy či ponožky. Sama súhlasila so znížením vreckového na sumu 60,- € týždenne. 8. Procesná opatrovníčka na pojednávaní v rámci svojej účastníckej výpovede uviedla, že rovnako súhlasí s podaným návrhom a navrhuje znížiť týždenné vreckové na sumu 50,- € až 60,- €. 9. Z predloženého kalkulačného listu zo dňa 01.12.2025 vytvorený CSS J. D. vyplýva, že výška príjmu menovanej je vo výške 851,90,- €, pričom mesačná úhrada je celkovo vo výške 617,55,- €. Menovaná nemá žiadne nedoplatky. Táto mesačná úhrada je za 31 dní, za 30 dní je vo výške 598,12,- €. 10. Z rozhodnutia Sociálnej poisťovne vyplýva, že menovaná je poberateľom invalidného dôchodku od 01.01.2025 vo výške 851,90,- € mesačne. 11. Z potvrdenia B. I. vyplýva, že menovaná poberá aj kanadskú rentu vo výške 267,49 USD. 12. Z potvrdenia G. o pohrebnom poistení vyplýva, že menovaná uhrádza poistné vo výške 18,90,- € mesačne. 13. Z faktúry o poskytovaní služby mobilnej siete vyplýva, že táto sa mesačne pre menovanú uhrádza vo výške 22,76,- €. 14. Zo správy hmotnoprávneho opatrovníka zo dňa 30.12.2025 vyplýva, že menovaná je umiestnená v zariadení I. B. B. K. D. D. od 14.10.2021, kde jej je poskytovaná služba na základe Zmluvy o poskytovaní sociálnej služby č. XXX/XXXX. Aktuálny stav na jej účte je vo výške 3.408,65,- €. Jej zdravotný stav je stabilizovaný. 15. Z lustrácie v Sociálnej poisťovni na menovanú vyplýva, že aktuálne je poberateľkou invalidného dôchodku vo výške 883,50,- €. 16. Z rozsudku Okresného súdu Prievidza sp. zn. 8Ps/4/2017 zo dňa 10.01.2018 v spojení s opravným uznesením Okresného súdu Prievidza 8Ps/4/2017 zo dňa 10.01.2018 súd zistil, že predmetným rozsudkom bola menovaná obmedzená spôsobilosti na právne úkony v rozsahu, že nie je spôsobilá udeliť súhlas s poskytovaním zdravotnej aj psychiatrickej starostlivosti, vykonávať právne úkony majetkovoprávnej povahy prevyšujúcej dispozíciu s finančnými prostriedkami 90,- € týždenne, ktoré jej vyplatí opatrovníčka v každom kalendárnom týždni, disponovať finančnými prostriedkami a majetkovými hodnotami prevyšujúcimi sumu 90,- € týždenne, prijímať finančné plnenia vrátane invalidného dôchodku prevyšujúce sumu 90,- € týždenne vyplatených opatrovníkom, uzatvárať akékoľvek zmluvy, zaväzovať sa k plneniu vyplývajúceho z kúpnej zmluvy, darovacej zmluvy a iného záväzkovo-právneho vzťahu, ktorého predmetom je dispozícia s hnuteľným či nehnuteľným majetkom a jeho zaťažovanie právami tretích osôb a vecnými bremenami. Menovaná nie je spôsobilá prevziať pôžičky, úvery a iné záväzky spočívajúce v peňažnom plnení, spísať závet, listinu o vydedení a ostatné dedičské úkony, konať samostatne pred finančnými inštitúciami. Súd menovanej ustanovil opatrovníka C. L. M., ktorá je povinná starať sa o menovanú, zastupovať ju pred súdmi, orgánmi verejnej správy, orgánmi činnými v trestnom konaní, notárskymi úradmi, poskytovateľmi zdravotníckej a sociálnej starostlivosti a inými tretími osobami, správa vo veci tak, aby neutrpela žiadnu ujmu na svojich majetkových právach. Úkony presahujúce rámec bežnej veci podliehajú schváleniu súdu. Opatrovníčka je povinná vyplácať menovanej z prevzatého dôchodku sumu 90,- € týždenne. Opatrovníkovi sa rovnako uložilo podávať správy dvakrát do roka. 17. Z uznesenia Okresného súdu Martin sp. zn. 19Ps/20/2022 vyplýva, že dňa 13.03.2023 súd odvolal C. L. M. z funkcie opatrovníčky a ustanovil menovanej opatrovníka C. D. D.. 18. Právne danú vec súd posudzoval nasledovne. 19. Podľa § 10 ods. 2 zákona č. 40/1964 Zb. Občiansky zákonník v znení neskorších predpisov (ďalej len „OZ“), ak fyzická osoba pre duševnú poruchu, ktorá nie je len prechodná, alebo pre nadmerné požívanie
alkoholických nápojov alebo omamných prostriedkov či jedov je schopná robiť len niektoré právne úkony, súd obmedzí jej spôsobilosť na právne úkony a rozsah obmedzenia určí v rozhodnutí. 20. Podľa § 26 OZ, pokiaľ fyzické osoby nie sú spôsobilé na právne úkony, konajú za ne ich zákonní zástupcovia. 21. Podľa § 27 ods. 2 OZ, zákonným zástupcom fyzickej osoby, ktorú súd rozhodnutím pozbavil spôsobilosti na právne úkony alebo ktorej spôsobilosť na právne úkony súd rozhodnutím obmedzil, je súdom ustanovený opatrovník. 22. Podľa § 231 Zákona č. 161/2015 Z.z. Civilný mimosporový poriadok v znení neskorších predpisov (ďalej len „CMP“), v konaní o spôsobilosti na právne úkony súd rozhoduje o obmedzení spôsobilosti fyzickej osoby na právne úkony, o zmene obmedzenia spôsobilosti fyzickej osoby na právne úkony, o navrátení spôsobilosti fyzickej osoby na právne úkony. 23. Podľa § 239 CMP, ten, o koho spôsobilosti sa koná, má v konaní spôsobilosť samostatne pred súdom v plnom rozsahu.
konať
24. Podľa § 249 CMP ods. 1 CMP, ak sú dôvody na zmenu obmedzenia spôsobilosti na právne úkony alebo na navrátenie spôsobilosti na právne úkony, súd rozsudkom skôr vydaný rozsudok zmení alebo zruší. 25. Podľa § 52 CMP, žiaden z účastníkov nemá nárok na náhradu trov konania, ak tento zákon neustanovuje inak. 26. Inštitút obmedzenia spôsobilosti na právne úkony nie je sankciou, ale opatrením, ktoré slúži predovšetkým na ochranu záujmov fyzickej osoby, ktorá pre svoj duševný stav nie je schopná robiť právne úkony s dostatočnou zodpovednosťou. Prichádza do úvahy vtedy, ak je z objektívneho hľadiska nepochybné, že ide o prípad, ktorý vylučuje schopnosť uskutočňovať konkrétne právne úkony, pričom je potrebné posudzovať schopnosť uskutočňovať tieto úkony s prihliadnutím na všetky individuálne pomery osoby ako aj na sociálnu stránku prostredia, v ktorom táto osoba žije. 27. Súd po vykonanom dokazovaní dospel k záveru, že návrh navrhovateľa na zmenu rozhodnutia o obmedzení spôsobilosti na právne úkony menovanej, v časti výšky finančnej hotovosti, s ktorou je táto oprávnená nakladať a disponovať bol podaný dôvodne. Súd pri rozhodovaní bral do úvahy najmä výšku príjmu osoby obmedzenej spôsobilosti na právne úkony a taktiež aj výšku posledného určeného vreckového a nakladanie s vyplácaným vreckovým. Súd rovnako prihliadal aj na fakt, že v čase posledného rozhodovania, súd určoval výšku týždenného „vreckového“ aj s poukazom na pomery menovanej, avšak aktuálne došlo aj k takej zmene, že táto je aktuálne umiestnená v centre sociálnych služieb a v tomto zariadení sú uspokojované všetky jej základné potreby (strava, ubytovanie, pranie, žehlenie, údržba bielizne a šatstva a pod.). Rovnako tak navrhovateľ, ale aj samotná osoba obmedzená spôsobilosti na právne úkony potvrdila, že veľa fajčí a má problém s fajčením a denne si zakupuje aj jednu krabičku cigariet. Uvedené vreckové taktiež míňa neuvážene nielen na cigarety, ale aj na potraviny, pričom si nedokáže ušetriť finančné prostriedky potrebné na zveľadenie seba, či iné potreby (napr. služby kaderníka, kúpeľné služby atď.) Zároveň súd prihliadal aj na skutočnosť, že mesačné výdavky menovanej sú porovnateľné, resp. v niektorých mesiacoch dosahujú na celkový jej príjem, čo predstavuje pre menovanú aj riziko zadlžovania sa a finančného ohrozenia osoby obmedzenej spôsobilosti na právne úkony (mesačný príjem vo výške 1054,50 € z toho výdavky 360 € aktuálne vreckové, 18,90 € pohrebné, 23 € mobil, služby CSS cca 600 až 617 €). Po zohľadnení príjmov osoby obmedzenej spôsobilosti na právne úkony, jej základných mesačných a pravidelne sa opakujúcich výdavkov, súd určil týždenné vreckové na sumu 60,- €, nakoľko mal za to, že táto suma je adekvátna a napokon s ňou aj samotná osoba obmedzená spôsobilosti na právne úkony súhlasila. Rovnako súd poukazuje na to, že po odpočítaní všetkých pravidelných mesačných platieb (vrátane modifikovaného vreckového) bude menovaná aj schopná vytvárať mesačne určitú rezervu na šetrenie finančných prostriedkov. 28. Na základe uvedeného preto súd rozhodol tak, ako je uvedené vo výroku tohto rozsudku a zmenil dispozíciu s nakladaním s finančnými prostriedkami, ktorú upravil zo sumy 90,- € týždenne na sumu 60,- € týždenne.
29. O trovách konania súd rozhodol podľa § 52 tak, že žiadnemu účastníkovi nepriznal nárok na náhradu trov konania. Poučenie: Proti tomuto rozsudku je možné podať odvolanie do 15 dní odo dňa jeho doručenia na Okresný súd Martin. V odvolaní sa má popri všeobecných náležitostiach (§ 127 ods. 1 a 2 zákona č. 160/2015 Z. z. Civilný sporový poriadok), t.j. ktorému súdu je určené, kto ho robí, ktorej veci sa týka, čo sa ním sleduje, podpis a ak ide o podanie urobené v prebiehajúcom konaní, uvedenie spisovej značky tohto konania, uviesť, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolanie treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší subjekt dostal jeden rovnopis s prílohami. Ak sa nepredloží potrebný počet rovnopisov a príloh, súd vyhotoví kópie podania na trovy toho, kto podanie urobil. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona (zákon č. 233/1995 Z. z. o súdnych exekútoroch a exekučnej činnosti v znení neskorších predpisov).

Zdroj: KAUZIS.SK – https://www.kauzis.sk/judikatura/r/ECLI:SK:OSMT:2026:5725201224.2 (dáta aktuálne k 13. 11. 2026). Záväzné je znenie zverejnené súdom.




